Vuosi Omaperhettä – kehitystyö jatkuu

Omaperhe-verkkopalvelu on ollut käytössä Etelä-Karjalassa vuoden ajan. Käyttäjäkokemukset ovat pääosin positiivisia, ja palvelu on koettu selkeäksi sekä sisällöltään että rakenteeltaan.Perheet sekä ammattilaiset arvostavat tiedon löytymistä ja hyödyntämistä yhdestä paikasta.

Vuoden vaihteessa tehdyt kyselyt, jotka suunnattiin sekä asukkaille että ammattilaisille, toivat esiin arvokkaita näkemyksiä Omaperheen kehittämiseen. Erityisesti mobiilikäytettävyyden parantaminen, tiedonhakutoimintojen selkeyttäminen sekä palvelun tunnettuuden lisääminen nousivat esille kehityskohteina.

-Omaperhettä kehitetään koko ajan yhdessä muiden hyvinvointialueiden kanssa asukkaiden ja ammattilaisten palautteita kuunnellen. On hienoa nähdä, että palvelu koetaan hyödylliseksi ja sen kehittämiseen osallistutaan aktiivisesti. Kiitämme lämpimästi kaikkia kyselyyn vastanneita arvokkaista näkemyksistä ja kehittämisehdotuksista, kertoo hyvinvointialueen perhekeskuskoordinaattori Katri Kähäri.

- Moniin palautteisiin on jo reagoitu ja korjauksia tehty. Muun muassa palautteeseen seurakunnan palveluihin liittyen meillä on hyviä uutisia. Seurakunnat työstävät parhaillaan palvelutietojansa ja ne tulevat vaiheittain Omaperheeseen näkyville, jatkaa Kähäri.

Omaperheen kehittäminen jatkuu aktiivisesti, ja sen tavoitteena on entistäkin sujuvampi ja saavutettavampi palvelu perheille.

-Perheiden palveluita ja luotettavaa tietoa on usein ollut haastavaa löytää. Palveluita tarjoavat niin monet toimijat, etteivät perheet tiedä mikä taho auttaisi parhaiten heitä juuri sillä hetkellä. Tähän Omaperhe pyrkii vastaamaan kokoamalla perheiden tarvitseman tuen yhteen paikkaan, Omaperheeseen, päättää Kähäri.

Infolaatikko:

Omaperhe on valtakunnallinen verkkopalvelu, joka kokoaa yhteen perheille suunnatun luotettavan tiedon, tuen ja palvelut eri elämäntilanteisiin. Sivustolta löytyy tietoa muun muassa vanhemmuudesta, parisuhteesta ja nuoren itsenäistymisestä. Omaperhe sisältää palveluiden lisäksi muun muassa yli 300 artikkelia, 80 omahoito-ohjelmaa, videoita ja käännöstoiminnon. Tavoitteena on helpottaa perheiden arkea ja tehdä palveluista saavutettavampia – kaikki tieto löytyy yhdestä paikasta ajasta ja paikasta riippumatta.

Omaperhe.fi

Lisätietoja:
Katri Kähäri, perhekeskuskoordinaattori, p. 040 703 4172, katri.kahari@ekhva.fi
Sirkka Pennanen, perhepalveluiden johtaja, p. 040 715 6079, sirkka.pennanen@ekhva.fi